Stampa t-test tal-qari ... Il-Wieħed u Għoxrin Ġimgħa taż-Żmien ta' Matul is-Sena Żommu ruħkom wieqfa u sħaħ fit-tradizzjonijiet li intom tgħallimtu. Qari mit-Tieni Ittra ta' San Pawl Appostlu lit-Tessalonkin Ħuti, għal dak li għandu x'jaqsam mal-miġja ta' Sidna Ġesù Kristu u l-ġemgħa tagħna biex ningħaqdu miegħu, nitolbukom biex ma toqogħdux tħawdu raskom malajr u tinħasdu bħallikieku l-miġja ta' jum il-Mulej qorbot, u la jekk tkunu mnebbħin mill-ispirtu u lanqas jekk tisimgħu xi kelma jew taqraw xi ittra taparsi mingħandna. Tħallux 'il min iqarraq bikom, b'ebda mod! Aħna għandna niżżu ħajr dejjem 'l Alla minħabba fikom, ħuti maħbubin mill-Mulej, għaliex Alla għażilkom biex tkunu l-ewwel frott tal-fidwa bil-qdusija tal-Ispirtu s-Santu u l-fidi fil-verità. Għal dan Alla sejħilkom permezz tal-Evanġelju tagħna, biex ikollkom sehem fil-glorja ta' Ġesù Kristu. Mela, ħuti, żommu ruħkom wieqfa u sħaħ fit-tradizzjonijiet li intom tgħallimtu sew bil-kelma sew bl-ittra tagħna. Sidna Ġesù Kristu stess u Alla Missierna, li ħabbna u tana l-kuraġġ ta' dejjem u t-tama sħiħa bil-grazzja, jqawwilkom qalbkom u jsaħħaħkom f'kull għemil u kelma tajba. Il-Kelma tal-Mulej R/. Irroddu ħajr lil Alla R/. (1): Mulej, int tgħarbilni u tagħrafni Mulej, int tgħarbilni u tagħrafni; int taf meta noqgħod u meta nqum, int tagħraf mill-bogħod ħsibijieti. Int tagħraf il-mixi u l-waqfien tiegħi; triqati kollha inti tafhom sewwa. R/. Inkun għadni anqas lissint il-kelma, meta int, Mulej, tkun ġa tafha kollha. Dawramejt inti tħaddanni, u tqegħedli idek fuqi. L-għerf tiegħek tal-għaġeb, ma nwassalx għalih; għoli wisq, u ma nlaħħaqx miegħu. R/. AKKLAMAZZJONI QABEL L-EVANĠELJU Il-kelma ta' Alla hi ħajja u qawwija, tgħarbel il-ħsibijiet u l-fehmiet tal-qalb. EVANĠELJU Dawn kien imisskom tagħmlu, bla ma tħallu l-oħrajn barra. Qari mill-Evanġelju skont San Mattew F'dak iż-żmien, Ġesù waqt li kien qed jitkellem qal: "Ħażin għalikom, intom il-kittieba u l-Fariżej, uċuħ b'oħra! Intom tħallsu d-dieċmi fuq in-nagħniegħ u l-busbies u l-kemmun, u mbagħad tagħlqu għajnejkom għal dak li hu l-aqwa fil-Liġi, jiġifieri, il-ġustizzja u l-ħniena u s-sinċerità! Dawn kien imisskom tagħmlu, bla ma tħallu l-oħrajn barra, ja mexxejja għomja, li ma tħallux nemusa tgħaddi mill-passatur, biex imbagħad tibilgħu ġemel! Ħażin għalikom, intom il-kittieba u l-Fariżej, uċuħ b'oħra! Intom tnaddfu t-tazza u l-platt minn barra, waqt li minn ġewwa jkunu mimlija bi frott is-serq u r-regħba! Fariżew agħma, it-tazza l-ewwel naddafha minn ġewwa, biex imbagħad tkun nadifa minn barra wkoll!" Il-Kelma tal-Mulej R/. Tifħir lilek Kristu
Qari tal-Quddies tat-Tlieta tal-XXI ġimgħa matul is-Sena